คลังปัดจ่ายค่าซื้อรถ
คลังเมินข้อเสนอเอกชนให้จ่ายค่าซื้อรถเมล์เอ็นจีวีก่อนรู้ผลภาษี ชี้เหตุผลฟังไม่ขึ้น
29 ต.ค. 2565

โพสต์ทูเดย์ - คลังเมินข้อเสนอเอกชนให้จ่ายค่าซื้อรถเมล์เอ็นจีวีก่อนรู้ผลภาษี ชี้เหตุผลฟังไม่ขึ้น 
นายอภิศักดิ์ ตันติวรวงศ์ รมว.คลัง เปิดเผยถึงกรณีที่บริษัท เบสท์ริน กรุ๊ป เสนอให้กระทรวงการคลังนำเงินที่ต้องจ่ายให้บริษัทประมาณ 3,389 ล้านบาท จะมาเป็นเงินประกันรถเมล์เอ็นจีวีคันละ 4.8 ล้านบาท เพื่อนำรถออกมาจากท่าเรือแหลมฉบัง ว่าเป็นข้อเสนอที่ไม่มีเหตุผล เพราะไม่สามารถดำเนินการได้ตามระเบียบที่เกี่ยวข้อง เนื่องจากคู่สัญญาที่ทำไว้นั้น ขึ้นอยู่กับองค์การขนส่งมวลชนกรุงเทพ (ขสมก.) ไม่ได้เกี่ยวข้องกับกระทรวงการคลัง
ด้าน นายกุลิศ สมบัติศิริ อธิบดีกรมศุลกากร กล่าวถึงความคืบหน้าการตรวจสอบรถโดยสารที่ใช้เชื้อเพลิงธรรมชาติ (เอ็นจีวี) ของบริษัท เบสท์ริน กรุ๊ป ว่า กรมศุลกากรได้ส่งเจ้าหน้าที่เดินทางไปหารือและตรวจสอบข้อมูลร่วมกับกรมศุลกากรของประเทศมาเลเซียแล้ว ว่ารถเมล์เอ็นจีวีดังกล่าวดำเนินการผลิตที่ประเทศมาเลเซีย และเป็นไปตามข้อตกลงสนธิสัญญาเขตการค้าเสรีกลุ่มประเทศสมาชิกอาเซียน (อาฟตา) ตามแบบฟอร์มดี ที่ออกโดยหน่วยงานจากมาเลเซียจริงหรือไม่
นายกุลิศ กล่าวว่า หลังจากนี้คงต้องรอเอกสารและรายละเอียดทั้งหมด ว่ามีข้อเท็จจริงเป็นเช่นไร โดยกรมศุลกากรจะยึดตามข้อกฎหมายและความถูกต้องทั้งหมด ส่วนการที่บริษัท เบสท์ริน กรุ๊ป เสนอให้กระทรวงการคลังนำเงินที่ต้องจ่ายให้บริษัทประมาณ 3,389 ล้านบาท ซึ่งเป็นค่าจัดซื้อรถเมล์เอ็นจีวีดังกล่าว เพื่อนำมาจ่ายเป็นเงินประกันรถเมล์เอ็นจีวีคันละ 4.8 ล้านบาท ที่กรมศุลกากร เพื่อนำรถออกมาจากท่าเรือแหลมฉบังนั้น เรื่องนี้ขึ้นอยู่ที่นโยบาย แต่กรมศุลกากรมีหน้าที่ตรวจสอบความถูกต้องเท่านั้น
ขณะที่ นายวัชระ เพชรทอง อดีต สส.บัญชีรายชื่อ พรรคประชาธิปัตย์ ยื่นหนังสือถึง พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เพื่อขอให้ตรวจสอบรถเมล์เอ็นจีวีของบริษัท เบสท์ริน กรุ๊ป ผู้ชนะการประมูล ว่ามีการเสียภาษีถูกต้องตามกฎหมายหรือไม่ และขอให้กรมศุลกากรและสำนักงานป้องกันและปราบปรามการฟอกเงิน (ปปง.) ดำเนินการตามความผิดและทบทวนโครงการดังกล่าวของขสมก. กระทรวงคมนาคม เนื่องจากกรมศุลกากรตรวจสอบรถเมล์เอ็นจีวี 100 คัน ที่นำเข้าโดยบริษัทดังกล่าวไม่เป็นไปตามข้อตกลงสนธิสัญญาอาฟตา แต่เป็นการนำเข้ารถสินค้าสำเร็จรูปจากประเทศจีน ผ่านประเทศมาเลเซียแล้วนำเข้ามาในไทย รวมถึงกรมศุลกากรยังตรวจสอบพบว่ามีการนำเข้าที่ไม่ถูกต้องหรือไม่